1. Hvor er du vokset op? - Jeg er vokset op i Slagelse. Gik i folkeskole på Antvorskov Skole. Bagefter Slagelse Gymnasium. Flyttede til Jylland i 2004. 2. Hvem består din nærmeste familie af? - Min nærmeste familie er selvfølgelig min mand Casper, som jeg har været gift med siden 2013. Min mor Dorte, som bor i Fredericia, min far Christian og hans kæreste Tina, der bor i Malling, og min storebror Thomas, som bor i Lyngby. Også min svigerfamilie står mig meget nær. 3. Hvornår begyndte du på din sport? - Jeg startede med at gå til ridning, da jeg var 5 år gammel og fik ret hurtigt min første pony Mischa. 4. Hvorfor er din sportsgren så fed at dyrke? - I min sportsgren skal jeg samarbejde med et flugtdyr på 600 kg med sin egen mening og vilje. Og når verden ser på, at vi danser sammen, skal det ligne det letteste i verden. Det er en fantastisk følelse at arbejde sammen med et så kraftfuldt og samtidig sensitivt dyr. At opnå samarbejde med sin hest kræver mange facetter, indsigt og ydmyghed af rytteren. 5. Hvem udover dig selv har størst andel i, at du er nået så langt med din sport som du er? - Det er helt klart min mand, som støtter mig 200 procent. 6. Hvad er dit yndlingssted i Nordjylland? - Jeg er glad for Hobro. Det er en superhyggelig by, og den er dejligt tæt på motorvejen, så man nemt kommer både nordpå og sydpå. Naturen omkring Mariager, hvor vores nye ejendom ligger, er så flot, og byen ligger dejligt ned til fjorden. 7. Hvad laver du helst, når du ikke dyrker din sport? - Jeg kan lave mange forskellige ting. Være sammen med venner og familie omkring noget god mad og vin. Løbe en tur eller fitness. Se serier eller læse bøger. 8. Hvis du kunne forbedre verden på ét punkt, hvad ville det så være? - Der er stadig alt for mange steder i verden, hvor kvinder ikke er lige så meget værd som mænd. Det ville jeg gerne ændre. 9. Hvad har været det bedste og værste ved corona-epidemien? - Jeg synes ikke rigtigt, at der har været noget godt ved corona. Lad os hellere se fremad. Der er lys forude nu. 10. Hvad kunne du godt tænke dig at lave, når din sportskarriere er slut? - I min sport er vi meget priviligerede og kan fortsætte i en meget høj alder. Heste er så stor en del af mit liv, at jeg ikke har lyst til at lave noget andet. Og jeg har heller ikke planer om det. Se indslag fra sidste år, hvor Carina Cassøe Krüth fortalte om, hvad det ville betyde for hende at kvalificere sig til OL:

Referat:
Carina Cassøe Krüth er en del af det danske dressurhold ved OL med den 10-årige hoppe Heiline’s Danciera. Hun bor til daglig i Hem tæt ved Mariager.